Emprims artitgels dal LlR

En la nova ediziun da las "Annalas da la Societad Retorumantscha" cumparan ils emprims artitgels dal Lexicon istoric retic (UR). Il UR è in project dal "Lexicon istoric svizzer", lantschà il 1987.
Il 1987, cura ch'il parlament federal aveva decidì la finanziaziun dal nov Lexicon istoric svizzer, eran dentant planisadas mo las ediziuns en tudestg, franzos e talian.
Grazia a l'engaschi da differents exponents da la Rumantschia, oravant tut dentant da l'anteriur cusseglier naziunal Martin Bundi, ha era pudì cumenzar la lavur per ina ediziun rumantscha dal lexicon. L'ediziun rumantscha è dentant in pau pli pitschna che las autras. Ella na vegn betg realisada en dudesch toms, mabain sulettamain sco ediziun parziala en in volum. Persuenter na cuntegna ella betg mo translaziuns dad artitgels dal Lexicon istoric svizzer. Numerusas contribuziuns èn vegnidas scrittas aposta per il UR, artitgels specifics per l'istorgia da la Rezia. Per ils artitgels e las translaziuns dal UR è responsabla ina redacziun da trais persunas a Cuira sut la direcziun dad Adolf Collenberg.
En las "Annalas" da quest onn cumparan radund 50 artitgels cun ils bustabs A fin B. Suenter cumparan en mintga ediziun da las "Annalas" intgins artitgels dal UR fin ch'il tom cumplet illustrà stat a disposiziun.

[Pagina rumantscha]